Καθορίζει τις διαδικασίες όταν δύο ή περισσότερες χώρες της Ευρωπαϊκής Ένωσης (ΕΕ) συνεργάζονται για να απελάσουν τους παράνομους μετανάστες αεροπορικώς από την ΕΕ. Κάθε χώρα της ΕΕ ορίζει μια εθνική αρχή η οποία είναι υπεύθυνη για τη διοργάνωση ή τη συμμετοχή σε κοινές πτήσεις. Η αρχή που διοργανώνει μια κοινή πτήση πρέπει: να παρέχει σχετικές πληροφορίες σε άλλες χώρες της ΕΕ· να επιλέγει τον αερομεταφορέα και να διασφαλίζει ότι εφαρμόζονται όλες οι συμβατικές και πρακτικές ρυθμίσεις· να ζητεί και να λαμβάνει εγκρίσεις από τις χώρες διέλευσης και προορισμού της πτήσης· να προβαίνει στις απαιτούμενες ρυθμίσεις, συμπεριλαμβανομένων των οικονομικών ρυθμίσεων, με άλλες χώρες της ΕΕ που συμμετέχουν στην πτήση· να καθορίζει τις επιχειρησιακές λεπτομέρειες και διαδικασίες, συμπεριλαμβανομένου του αριθμού των ατόμων συνοδείας που απαιτούνται. Μια χώρα της ΕΕ που συμμετέχει σε κοινή πτήση πρέπει: να ενημερώνει την εθνική αρχή που διοργανώνει την πτήση για την πρόθεσή της να συμμετάσχει σε αυτήν· να παρέχει επαρκή αριθμό ατόμων συνοδείας· να εξασφαλίζει την παρουσία 2 τουλάχιστον αντιπροσώπων εφόσον η διοργανώτρια χώρα παρέχει τη συνολική συνοδεία. Οι διοργανώτριες και οι συμμετέχουσες χώρες πρέπει: να εξασφαλίζουν ότι η συνοδεία και όλοι όσοι απελάθηκαν έχουν έγκυρα ταξιδιωτικά και άλλα απαραίτητα έγγραφα, όπως θεωρήσεις και πιστοποιητικά· να παρέχουν τις ρυθμίσεις πτήσης προς τις πρεσβείες και τα προξενεία τους στις εμπλεκόμενες χώρες διέλευσης και προορισμού προκειμένου να λάβουν κάθε αναγκαία βοήθεια. Η απόφαση ορίζει τις λεπτομερείς διαδικασίες και απαιτήσεις για τα πέντε στάδια που αφορούν την απομάκρυνση των παράνομων μεταναστών: στάδιο που προηγείται της επιστροφής στάδιο που προηγείται της αναχώρησης στάδιο κατά τη διάρκεια της πτήσης στάδιο διέλευσης στάδιο άφιξης. Αυτά τα στάδια καλύπτουν ζητήματα όπως έλεγχο εισιτηρίων, έλεγχο ασφάλειας και χρήση μέτρων καταναγκασμού*. Η επιχειρησιακή συνεργασία μεταξύ των χωρών της ΕΕ επίσης καλύπτει: συνδρομή κατά τη διέλευση για πτήσεις απομάκρυνσης· διοργάνωση πτήσεων για παράνομους μετανάστες για τους οποίους έχουν εκδοθεί ατομικές αποφάσεις απομάκρυνσης· αμοιβαία αναγνώριση αποφάσεων απέλασης.